Rådets resolution

af 5. maj 2003

om lige uddannelsesmuligheder for handicappede elever og studerende

(2003/C 134/04)

RÅDET FOR DEN EUROPÆISKE UNION,

1. SOM UNDERSTREGER, at et betydeligt antal handicappede i Den Europæiske Union står over for problemer af forskellig art i deres dagligdag,

2. SOM NOTERER SIG, at Fællesskabet i henhold til traktaten om oprettelse af Det Europæiske Fællesskab har mulighed for at træffe hensigtsmæssige foranstaltninger til at bekæmpe forskelsbehandling på grund af køn, race eller etnisk oprindelse, religion eller tro, handicap, alder eller seksuel orientering, med fuld respekt for medlemsstaternes ansvar for undervisningsindholdet og opbygningen af uddannelsessystemerne samt deres kulturelle og sproglige mangfoldighed,

3. SOM MINDER OM Rådets afgørelse af 3. december 2001 om at udpege 2003 til Det Europæiske Handicapår(1),

4. SOM LIGELEDES MINDER OM

- resolution vedtaget af Rådet og undervisningsministrene, forsamlet i Rådet, den 31. maj 1990 vedrørende integration af handicappede børn og unge i almindelige uddannelsessystemer(2)

- resolution vedtaget af Rådet og repræsentanterne for medlemsstaternes regeringer, forsamlet i Rådet, den 20. december 1996 om lige muligheder for mennesker med handicap(3)

- Kommissionens meddelelse fra 2000 med titlen "På vej mod et Europa uden barrierer for handicappede"(4)

- Europa-Parlamentets beslutning af 4. april 2001 om Kommissionens meddelelse "På vej mod et Europa uden barrierer for handicappede"(5)

- det detaljerede arbejdsprogram for opfølgning af uddannelsessystemernes mål i Europa og især mål 2.3, der omhandler støtte til aktivt medborgerskab og social samhørighed(6)

- Rådets resolution af 6. februar 2003 om e-adgang - forbedring af handicappedes adgang til videnssamfundet(7),

5. SOM NOTERER SIG, at De Forenede Nationers "Standardregler om lige muligheder for handicappede", som FN's generalforsamling vedtog den 20. december 1993, navnlig i regel 6 henviser til, at staterne anerkender princippet om lige adgang for handicappede børn, unge og voksne til integreret undervisning på primærtrinnet, sekundærtrinnet og det post-gymnasiale trin, og at man i særlig grad skal rette opmærksomheden mod de grupper af handicappede, der består af meget små børn og børn på førskoletrinnet, samt voksne, herunder især kvinder,

6. SOM NOTERER SIG, at myndigheder, støttegrupper, lærer- og forældregrupper, og især sammenslutninger af handicappede og deres pårørende, i stigende grad er involveret i at søge at forbedre adgangen til uddannelse for personer med særlige behov,

7. SOM TAGER HENSYN TIL de initiativer i medlemsstaterne og på fællesskabsplan, som skal sikre, at handicappede får bedre adgang til uddannelse og erhvervsuddannelse set ud fra et livslang læringsperspektiv,

8. SOM imidlertid NOTERER SIG, at der er behov for yderligere hensigtsmæssige og praktisk gennemførlige foranstaltninger til at forbedre handicappedes adgang til uddannelse,

OPFORDRER MEDLEMSSTATERNE OG KOMMISSIONEN TIL INDEN FOR DERES RESPEKTIVE BEFØJELSER AT:

i) fremme og støtte fuld integration i samfundet af børn og unge med særlige behov ved at give dem en passende uddannelse og erhvervsuddannelse og indpasse dem i et undervisningssystem, der er [...] tilpasset deres behov

ii) fortsætte bestræbelserne på at give handicappede bedre adgang til livslang læring og i den forbindelse lægge særlig vægt på anvendelse af nye multimedieteknologier og internet for at højne kvaliteten i undervisningen ved at lette adgangen til forskellige ressourcer og tjenester og til fjernudveksling og fjernsamarbejde (elearning)

iii) fremme adgangen til alle offentlige websteder, der vedrører rådgivning, uddannelse og erhvervsuddannelse, [...] for handicappede under overholdelse af retningslinjerne for adgang til webindhold

iv) om nødvendigt øge relevant støtte i form af tjenesteydelser og teknisk bistand til elever og studerende med særlige uddannelsesbehov

v) arbejde for mere, relevant information og vejledning for at sætte handicappede selv eller, om nødvendigt, deres forældre eller andre involverede ansvarlige i stand til at vælge den relevante uddannelsestype

vi) fortsætte og om nødvendigt øge indsatsen med hensyn til grund-, efter- og videreuddannelse af lærere specialiseret i undervisning af elever med særlige behov navnlig med henblik på at kunne tilbyde passende undervisningsmetoder og -materiale

vii) fremme et europæisk samarbejde mellem relevante fagfolk inden for uddannelse og erhvervsuddannelse for handicappede børn og unge med henblik på at forbedre integrationen af elever og studerende med særlige behov i de almindelige eller specialiserede uddannelsesinstitutioner

viii) forbedre udvekslingen af information og erfaringer om disse spørgsmål på europæisk plan og om nødvendigt inddrage europæiske organisationer og netværk med relevant erfaring på området som f.eks. Det Europæiske Agentur for Udvikling af Undervisning af Personer med Særlige Behov

ix) om nødvendigt at tilvejebringe passende faciliteter, undervisningsmuligheder og ressourcer med henblik på overgang fra skole til beskæftigelse.

(1) EFT L 335 af 19.12.2001.

(2) EFT C 162 af 3.7.1990.

(3) EFT C 12 af 13.1.1997.

(4) Dok. 8557/00, KOM(2000) 284 endelig.

(5) Dok. A-0084/2001.

(6) EFT C 142 af 14.6.2002.

(7) EUT C 39 af 18.2.2003.